**ΣΥΝΤΟΜΟ ΒΙΟΓΡΑΦΙΚΟ ΧΡΙΣΤΟΥ ΧΡΙΣΤΟΔΟΥΛΑΤΟΥ**

Ο Δρ Χρίστος Χριστοδουλάτος είναι διευθυντής του Κέντρου Περιβαλλοντικών Συστημάτων (Center for Environmental Systems) στο Stevens Institute of Technology, στην πολιτεία New Jersey ΗΠΑ, θέση που κατέχει από το 2002. Από το 2008 έως το 2016 υπηρέτησε ως Αντιπρύτανης για την καινοτομία και την επιχειρηματικότητα με την εντολή να εκσυγχρονίσει τη διαδικασία μεταφοράς τεχνολογίας και τον σχεδιασμό εκπαιδευτικών και ερευνητικών προγραμμάτων και να μεταφέρει τις έννοιες της καινοτομίας και της επιχειρηματικότητας στην αίθουσα διδασκαλίας και στο ερευνητικό εργαστήριο. Ως Αντιπρύτανης ήταν υπεύθυνος για την εφαρμογή της ακαδημαϊκής επιχειρηματικότητας μέσω της δημιουργίας καινοτόμων προγραμμάτων σπουδών και την επίβλεψη της εμπορευματοποίησης της πνευματικής ιδιοκτησίας του Πανεπιστημίου. Ο Δρ Χριστοδουλάτος από το 1988 ανέπτυξε πλούσιο διδακτικό και ερευνητικό έργο στον τομέα της περιβαλλοντικής μηχανικής και υπηρετεί ως σύμβουλος σε διάφορους κυβερνητικούς και ιδιωτικούς οργανισμούς. Έχει επίσης καταρτίσει πρωτοποριακά προπτυχιακά προγράμματα σπουδών καινοτομίας και επιχειρηματικότητας για μηχανικούς και επιστήμονες. Εχει διοργανώσει και διδάξει εξειδικευμένα σεμινάρια και ημερίδες καινοτομίας και επιχειρηματικότητας για ακαδημαϊκούς και επιχειρηματίες στην Μαλαισία, στο Μπρουνέι, στις ΗΠΑ και στην Ταϊβάν. Ο Δρ Χριστοδουλάτος έχει επιβλέψει, ως κύριος ερευνητής, πάνω από εκατόν πενήντα χρηματοδοτούμενα ερευνητικά προγράμματα. Εχει συγγράψει πάνω από εκατόν εξήντα άρθρα σε επιστημονικά περιοδικά, πρακτικά συνεδρίων και εγχειρίδια. Επίσης προήδρευσε διεθνών συνεδρίων για την τεχνολογία περιβάλλοντος, είναι μέλος επαγγελματικών οργανώσεων και κριτής σε διάφορα περιοδικά. Κατέχει διπλώματα ευρεσιτεχνίας στην τεχνολογία επεξεργασίας νερού και αέρα και υπήρξε ιδρυτικό μέλος δύο εταιρειών start-up για την εμπορευματοποίηση τεχνολογίας περιβάλλοντος. Το 2013 εξελέγει Fellow της Εθνικής Ακαδημίας Eφευρετών των ΗΠΑ (National Academy of Inventors). O Δρ Χριστοδουλάτος κατέχει πτυχίο και μεταπτυχιακό τίτλο Χημικού Μηχανικού από το πανεπιστήμιο City College της Νέας Υόρκης, και διδακτορικό δίπλωμα στη Περιβαλλοντική Μηχανική από το Stevens Institute of Technology.